[pic] | EUROOPA ÜHENDUSTE KOMISJON |

Brüssel 28.7.2005

KOM(2005) 341 lõplik

Ettepanek:

NÕUKOGU OTSUS,

millega lubatakse fütosterooli-/fütostanoolilisanditega vorsti turuleviimine uuendtoiduna või toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97

(komisjoni esitatud)

SELETUSKIRI

Uuendtoitu ja toidu uuendkoostisosi käsitleva määruse (EÜ) nr 258/97 artikli 4 kohaselt esitas Pouttu Ltd 30. märtsil 2000 Soome pädevatele asutustele taotluse fütosteroolilisanditega toidu turuleviimiseks uuendtoidu või toidu uuendkoostisosana.

Soome esialgses hindamisaruandes jõuti järeldusele, et fütosteroolid on inimtoiduna kasutamisel ohutud. Kuid teised liikmesriigid on esitanud põhjendatud vastuväiteid nende turuleviimiseks uuendtoidu või toidu uuendkoostisosana. Seepärast on vaja komiteemenetluse teel vastu võtta loa andmise otsus vastavalt määruse (EÜ) nr 258/97 artikli 7 lõikele 1.

Liikmesriikide vastuväiteid silmas pidades taotles komisjon endise toidu teaduskomitee arvamust, mis edastati 5. märtsil 2003. Toidu teaduskomitee jõudis oma arvamuses, mis käsitles taotlusi taimesterooliga rikastatud eri toiduainete heakskiitmise kohta, sealhulgas Pouttu Ltd taotlust, järeldusele, et fütosteroolide lisamine on ohutu, kui päevane üldkogus ei ületa 3 g.

Lisaks osutas toidu teaduskomitee 26. septembri 2002. aasta arvamuses „Üldarvamus eri toiduainetest saadavate fütosteroolide suurte koguste pikaajaliste mõjude kohta, pöörates erilist tähelepanu mõjule β-karoteenidele“, et puuduvad tõendid 3 grammi ületava päevase annuse täiendava kasulikkuse kohta, kuid et suured annused võivad põhjustada soovimatuid mõjusid, mistõttu oleks mõistlik hoiduda 3 grammi ületavast päevasest taimesterooli annusest.

Sellest tulenevalt esitati 30. aprillil 2004 toiduahela ja loomatervishoiu alalisele komiteele hääletamiseks komisjoni otsuse eelnõu, millega lubatakse fütosterooli-/fütostanoolilisanditega vorsti turuleviimine uuendtoiduna või toidu uuendkoostisosana. Üksteist liikmesriiki hääletasid vastu, kolm liikmesriiki poolt ja üks liikmesriik jäi erapooletuks.

Komitee andis komisjoni esitatud otsuse eelnõu kohta negatiivse arvamuse. Seega peab komisjon nüüd lähtuvalt määruse (EÜ) nr 258/97 artikli 13 lõike 4 punktist b ning vastavalt nõukogu otsuse 1999/468/EÜ artiklile 5 esitama nõukogule võetavate meetmete kohta ettepaneku, mille nõukogu võib kolme kuu jooksul kvalifitseeritud häälteenamusega kinnitada, ning teavitama Euroopa Parlamenti, kes võib pidada asjakohaseks esitada oma seisukoht vastavalt eespool nimetatud otsuse artiklile 8.

Ettepanek:

NÕUKOGU OTSUS,

millega lubatakse fütosterooli-/fütostanoolilisanditega vorsti turuleviimine uuendtoiduna või toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta,[1] eriti selle artiklit 7,

võttes arvesse komisjoni ettepanekut

ning arvestades järgmist:

(1) Pouttu Ltd. esitas 30. märtsil 2000 Soome pädevatele asutustele taotluse fütosteroolilisanditega toidu turuleviimiseks uuendtoidu või toidu uuendkoostisosana.

(2) Soome pädevad asutused andsid 23. oktoobril 2000 esialgse hindamisaruande.

(3) Oma esialgses hindamisaruandes jõudis Soome pädev toiduhindamisasutus järeldusele, et fütosteroolid/fütostanoolid on inimtoiduna kasutamisel ohutud.

(4) Komisjon edastas esialgse hindamisaruande kõigile liikmesriikidele 12. detsembril 2000.

(5) Määruse artikli 6 lõikes 4 sätestatud 60 päeva jooksul esitati kõnealuse sätte kohaselt põhjendatud vastuväide toodete turuleviimisele.

(6) Toidu teaduskomitee osutas 26. septembri 2002. aasta arvamuses „Üldarvamus eri toiduainetest saadavate fütosteroolide suurte koguste pikaajaliste mõjude kohta, pöörates erilist tähelepanu mõjule β-karoteenidele“, et puuduvad tõendid 3 grammi ületava päevase annuse täiendava kasulikkuse kohta ning et suured annused võivad põhjustada soovimatuid mõjusid, mistõttu oleks mõistlik hoiduda 3 grammi ületavast päevasest taimesterooli annusest.

(7) Lisaks väljendas toidu teaduskomitee oma arvamuses, mis käsitles 5. märtsi 2003. aasta taotlusi taimesterooliga rikastatud eri toiduainete heakskiitmise kohta, muret kumulatiivsete annuste üle, mis omastatakse paljudest fütosteroolilisanditega toiduainetest. Siiski kinnitas toidu teaduskomitee samas seoses Pouttu Ltd. taotlusega, et fütosteroolide lisamine mitmesugustele lihatoodetele oli ohutu.

(8) Arvesse võttes muret eri toiduainetest saadavate fütosteroolide/fütostanoolide kumulatiivse omastamise üle nõustus Pouttu Ltd. piirama oma esialgset taotlust üksnes vähendatud rasvasisaldusega vorstini.

(9) Sellise toidu ja toidu koostisosade, millele on lisatud fütosteroole, fütosteroolestreid, fütostanoole ja/või fütostanoolestreid, märgistamist käsitlevas komisjoni määruses (EÜ) nr 608/2004[2] tagatakse, et tarbijad saavad ülemäärase fütosteroolide koguse vältimiseks vajaliku teabe.

(10) Toiduahela ja loomatervishoiu alaline komitee ei ole esitanud pooldavat arvamust,

ON VASTU VÕTNUD KÄESOLEVA OTSUSE:

Artikkel 1

Ühenduse turule võib viia 1. lisas kirjeldatud toitu või toidu koostisosi (edaspidi „tooted“), millesse on lisatud 2. lisas määratletud fütosteroole/fütostanoole.

Artikkel 2

Tooted esitatakse müügiks sellisel kujul, et neid saab hõlpsasti jagada portsjoniteks, mis sisaldavad kuni 3 g (1 portsjon päevas) või kuni 1 g (3 portsjonit päevas) lisatud fütosteroole/fütostanoole.

Viilutatud vorst pakitakse portsjonitena.

Artikkel 3

Käesolev otsus on adresseeritud ettevõttele Pouttu Ltd. Vanha Talvitie 11 C, FIN – 00580 Helsinki.

Brüssel,

Nõukogu nimel

eesistuja

LISA 1

Artiklis 1 osutatud tooted

Vähendatud rasvasisaldusega vorst (rasva üldkogus ≤ 10%; küllastunud rasva ≤ 5%).

LISA 2

Toidule ja toidu koostisosadele lisatavate fütosteroolide ja fütostanoolide spetsifikatsioonid

Määratlus:

Fütosteroolid ja fütostanoolid on taimedest ekstraheeritud steroolid ja stanoolid, mis võivad esineda kas vabade steroolide ja stanoolidena või toidurasvades esinevate rasvhapete estritena.

Koostis (määratud leekionisatsioonidetektoriga või samaväärse meetodiga):

( 80% (-sitosterooli

( 15% (-sitostanooli

( 40% kampesterooli

( 5% kampestanooli

( 30% stigmasterooli

( 3% brassikasterooli

( 3% muid steroole/stanoole

Saastatus/puhtus (leekionisatsioonidetektor või samaväärne meetod)

Muust lähteainest kui inimtoiduks sobivast taimeõlist ekstraheeritud fütosteroolides ja fütostanoolides ei tohi olla saasteaineid, mis on kõige paremini tagatud fütosterooli-/fütostanoolikoostisosa puhtusega üle 99%.

[1] EÜT L 43, 14.2.1997, lk 1.

[2] ELT L 97, 1.4.2004, lk 44